शांति भूषण ने की अवमानना याचिका दायर  
शांति भूषण, सपा अध्यक्ष मुलायम सिंह यादव एवं अमर सिंह के बीच कथित तौर पर हुई बातचीत की फर्जी सीडी की विशेष जांच कराने का भी याचिका में जिक्र है।
लोकपाल विधेयक का स्वरूप तय करने के लिए गठित संयुक्त समिति के सह अध्यक्ष शांति भूषण ने खुद से जुड़ी विवादित सीडी के मामले में सोमवार को समाजवादी पार्टी (सपा) के पूर्व महासचिव अमर सिंह के खिलाफ सर्वोच्च न्यायालय में अवमानना याचिका दायर की।  शांति भूषण के पुत्र प्रशांत भूषण ने पत्रकारों से चर्चा में कहा, "अमर सिंह के खिलाफ आपराधिक अवमानना याचिका सर्वोच्च न्यायालय में दायर की गई है। इसके साथ ही शांति भूषण, सपा के अध्यक्ष मुलायम सिंह यादव एवं अमर सिंह के बीच कथित तौर पर हुई बातचीत की फर्जी सीडी की विशेष जांच कराने का भी इस याचिका में जिक्र है।"  प्रशांत भूषण ने बताया कि यह याचिका सीधे प्रधान न्यायाधीश के समक्ष प्रस्तुत की जाएगी।  टेप की बातचीत में शांति भूषण कथित रूप से मुलायम सिंह से एक न्यायाधीश को पैसे देकर प्रभावित करने की बात कर रहे हैं और उन्हें बता रहे हैं कि इस काम को प्रशांत भूषण 'तय' कर देंगे। शांति भूषण ने कहा है कि उनकी मुलायम या फिर अमर सिंह से कभी कोई मुलाकात नहीं हुई।  प्रशांत भूषण ने कहा कि सीडी छेड़छाड़ कर तैयार की गई है। इसे तैयार करने का मकसद 2जी स्पेक्ट्रम आवंटन सहित सर्वोच्च न्यायालय के अधीन अन्य मामलों की सुनवाई को पटरी से उतारने का है।